SSIไม่สัญญากำไรปีนี้เพิ่มทุนเสร็จไตรมาส2
SSI คาดเพิ่มทุนที่เหลือกว่า 70 ล้านเหรียญ ได้หมดไตรมาส 2 ไม่รับปากปีนี้เห็นกำไรหรือไม่
27 มี.ค. 2556

SSI คาดเพิ่มทุนที่เหลือกว่า 70 ล้านเหรียญ ได้หมดไตรมาส 2 ไม่รับปากปีนี้เห็นกำไรหรือไม่ 
นายนิธิพงศ์ เตชะวณิช ผู้ช่วยกรรมการผู้จัดการใหญ่ ฝ่ายการเงินและบัญชี บริษัท สหวิริยาสตีลอินดัสตรี (SSI) เปิดเผยว่า บริษัทจะสามารถเพิ่มทุนที่เหลือกว่า 70 ล้านเหรียญสหรัฐ หรือประมาณ 2,030 ล้านบาท จากวงเงินที่เพิ่มทุนทั้งหมด 413 ล้านเหรียญสหรัฐ หรือประมาณ 11,977 ล้านบาท ภายในไตรมาส 2 นี้ ซึ่งพิจารณาหลายแนวทางตั้งแต่ให้ผู้ถือหุ้นเดิมสามารถเพิ่มทุนเกินสิทธิที่ได้รับ หรือให้กลุ่มวาโนเมทเพิ่มทุน หรือการหาผู้ร่วมทุนแบบเฉพาะเจาะจง (พีพี) ใหม่
อย่างไรก็ตาม สถานการณ์อุตสาหกรรมเหล็กในตลาดโลกเริ่มดีขึ้น เพราะเศรษฐกิจจีนไม่ได้แย่อย่างที่คิด ขณะที่สถานการณ์ในประเทศภาคเศรษฐกิจที่แท้จริงก็มีการบริโภคเหล็กเพิ่มขึ้น ซึ่งมั่นใจว่าปีนี้บริษัทจะมีกำไรจากยอดขายเหล็กรีดร้อนภายในประเทศ แต่ไม่มั่นใจว่าจะสามารถครอบคลุมกับค่าใช้จ่ายและผลขาดทุนของโรงถลุงเหล็กที่อังกฤษหรือไม่ จึงทำให้ไม่สามารถบอกได้ว่าปีนี้จะมีกำไรสุทธิหรือไม่ เพียงแต่มั่นใจว่าตัวเลขกำไรก่อนหักค่าเสื่อมราคา ภาษี และดอกเบี้ย (อีบิตดา) ที่โรงถลุงเหล็กอังกฤษจะเป็นตัวเลขบวกในไตรมาส 4 นี้ 
ทั้งนี้ ปีนี้บริษัทตั้งเป้าขายเหล็กในประเทศกว่า 2.7 ล้านตัน เทียบกับปีก่อนที่ 2.18 ล้านตัน และตั้งเป้าขายในต่างประเทศไว้ที่ 3.2 ล้านตัน เทียบกับปีก่อนที่ 1.68 ล้านตัน 
นายนิธิพงศ์ กล่าวต่อว่า สาเหตุที่บริษัทมีการขายเหล็กแท่งทรงยาวในต่างประเทศมากขึ้น เนื่องจากบริษัทต้องการใช้กลยุทธ์หาลูกค้ารายใหม่ในต่างประเทศเพิ่มขึ้น ทั้งนี้เพื่อต้องการลดต้นทุนค่าขนส่งและสามารถเพิ่มอัตราการทำกำไรให้กับโรงถลุงมากขึ้น โดยล่าสุดมีลูกค้าใหม่จากตุรกี เม็กซิโก สั่งเหล็กเข้ามาต่อเนื่อง และเริ่มมีลูกค้าในยุโรปที่ทำท่อเหล็กและก๊าซทดสอบการใช้เหล็กของ SSI แล้ว
ด้านราคา SSI ปิดที่ 0.59 บาท ไม่เปลี่ยนแปลงจากวันก่อน